Шайн ц1ахь хьеша-дена аьттонна иштта гоьзана го латтош ерг Заза яра. Хьаьвди чу йол цо юьллура, ной чохь шовдана хи а латтадора. Эвтарха воккха ву аьлла ца 1аш, сих-сиха хьаша-да хуьлура цаьргахь. Дийнахь кхузза, доьазза хит1а йог1ура Заза. Амма цунна цхьа а к1ант ца волура. Ахьмадан ларам юьртахь боккха бара. Цу т1е зударша даржочу хабарша жимачех цхьа а ца вуьтура «Ахьмадан йо1ана» т1ехьовза. Ахьмада цкъа а, шозза а синкъерамехь Зазе сакъийринера, безаман дош а даьккхинера. Наггахь ша ц1ахь нисвелча хит1а а вог1ура. Цул т1ехдаьлла гена долуш дацара захало. Амма Заза цунна реза яцара. Иза йистхила лууш яра Ахьмаде, эхь-бехк дайина, нагахь иза ишттачехь а лардан дезахь. Цхьана сарахь и аьтту белира.